  Виталий Пронин Киужъёсъя элькун центрын, Россиысь калыкъёслэсь лулчеберетсэс, сям-йылолъёссэс, узырлыксэс утён арлы сӥзьыса, «Кибашлыослэсь мадёс» адӟытон усьтӥськиз. Пичи Пурга ёросысь Баграш-Биграысь Мария Чибышевалэн нылъёсыз Светлана Чибышева но Ольга Николаева анайзылэсь киужъёссэ утьыса возё. Туспуктӥз Максим ЕгоровКиужъёсъя юртлэн кивалтӥсез Наталья Прокопьева верамъя, таӵе нимын ик кылдытэмын нимысьтыз программа, соя кибашлыослэн центразы быдэс ар ӵоже ортчылозы шаерысьтымы усточиослы но соослэн ужъёссылы, калык киужъёслы сӥзем адӟытонъёс. Озьы 10-тӥ тулыспалозь мылкыд карисьёс тодматскыны быгато Пичи Пурга ёросысь Баграш-Бигра гуртысь Мария Чибышевалэн куэм ковёръёсыныз, ӵушконъёсыныз. Мария Петровнаез Удмуртиын тодо вал куиськись шуыса. Солэн выж лёгетъёсыз но ковёръёсыз Ижын но Москваын ортчылэм адӟытонъёсын пусйылэмын грамотаосын но дипломъёсмын. Киужъёсъя центрысь методист Марина Орлова адӟытонэ люкаськем калыкез тодматӥз Мария Чибышевалэн улэм-вылэменыз: — Та синмаськымон кышномуртэз гуртамы Акан Марьяпай шуо вал. Вордӥськиз со 1934-тӥ арын. Пичи дырыз секыт война аръёсы ортчиз. 7 классэз йылпумъяса, дышетскиз комбайнёре. Марьяпай гуртамы тодмо вал кибашлы луэменыз. Кузпалыныз Алексей Петровичен 7 нылпи будэтӥзы. Нылпи вордӥське ке, мар нырысь ик кулэ вал? Ныпъет. Озьы Марьяпай нырысетӥ ныпъетсэ куиз, собере нырысетӥ ковёрзэ куыны пуксиз. Но тужгес трос куиськиз ини со, шутэтскыны потыса. Аслэсьтыз та быгатонлыксэ Марьяпай сётӥз Ольга нылызлы но, — шуэМ. Орлова. Та адӟытонэ Алнаш ёросын улӥсь Ольга Николаева анаезлэн куэм айшетэныз лыктэм. — Нэнэелэсь мыным синпельлы кылизы 3 куэм айшетъёсыз, туннэ одӥгзэ дӥсяса лыктӥ, — веранзэ мытэ Ольга Алексеевна. — Тодам лыктэ ай, кызьы тятя нэнэелы куиськон станок лэсьтӥз. Тятялы шуисько: мон но куисько. Озьы со мыным но станок лэсьтӥз. Куиськыны дышетӥз нэнэе. Мон лушкемен гинэ нырысь пуксьылӥ, со адӟымтэ дыръя, тышкаськоз шуыса курдасько вал. Ма, половикъёслэсь дуръёссэ тупатэме уг луы вал ай. Собере дыши, аслам нылпиосы но, вӧзам пукыса ик, куиськыны кутскизы. Алексей Чибышевлэн вынызлэн кышноез Тамара Иосифовна туж шунытэн тодаз вае Мария Петровнаен тодматскемзэ. — Мон соос доры пыри но пайми: корказы музей кадь. Мария Петровна котьку пальпотӥсь, ӟеч мылкыдо адями вал. Нош сандыксэс усьтӥзы но, маиз гинэ отын ӧвӧл: куэм ӝӧккышетъёс, ӵушконъёс, ковёръёс… Кибашлы кенакмы Ленинлэсь тусбуйзэ но куэм, Москваысь Кремль но ковёрын вань. Воксё пайми, туж кибашлы адями вал со. Али но Баграш-Биграысь корказы трос киужъёсыз утисько. Пужыосыз но, учке ай, кыӵе аспӧртэмесь. Вашкала дыръя пужъятэм ӵушкон ог-огзылы кузьмало вал ук, Мария Петровна ӵушконысь пужыез ковёре выжтэ вал. Таӵе чеберлыкез кылдытон понна адямилэн пушкыз но сяська кадь ик чебер луыны кулэ. Йыркуро, лек муртлэн киужъёсыз таӵе шунытэсь уз пӧрме. Мария Петровналэн ковёръёсыз, аспӧртэм пужыосын сяна, яркыт буёлъёсын но висъясько. М. Чибышевалэн ӵыжы-выжыосыз верамъя, буёл басьтыны со ветлэ вылэм Огырчи базаре. Галина СЕМЁНОВА Теги: адытон  